N.A.N. Skarra, som han nesten alltid skrev seg, var i likhet med sin onkel, Ole N. Krekling, aktiv i lokalpolitikken. Han var medlem av herredsstyret fra 1894 til 1898, samt formann i skolestyret og takstmann for Hypotekbanken. I 1904 ble han på nytt valgt inn i kommunestyret og kom inn i formannskapet. Han representerte da Høyre, og i årene som fulgte sto han sentralt i dannelsen av Buskerud Liberale Samlingsparti - forløperen til det som i dag er Buskerud Høyre. Han ble også leder for Samlingspartiet i Øvre Eiker og var ordfører i to valgperioder, 1908-1910 og 1911-1913. Deretter trakk han seg tilbake fra alle offentlige verv på grunn av sviktende helse.